Virallinen lehti nro C 304 , 06/10/1997 s. 0115



B4-0734, 0738, 0739 ja 0742/97 Päätöslauselma CFC-yhdisteiden laittomasta kaupasta Euroopan parlamentti, joka A. ottaa huomioon, että otsonikerroksen oheneminen jatkuu edelleen ja muodostaa alati kasvavan uhan ihmisille kuten yhteisön tutkimusohjelmassa toteutetut viimeisimmät tutkimukset ympäristöstä ja ilmastosta sekä useiden lääketieteellisten järjestöjen kielteiset lausunnot CFC-yhdisteitä sisältävistä aerosoleista osoittavat, B. ottaa huomioon, että yhteisön määräysten mukaisesti CFC-yhdisteiden tuotanto on ollut kiellettyä EU:n alueella vuodesta 1995 lähtien ja että maahantuontiin myönnetään lupia ainoastaan äärimmäisen tiukasti valvotulla kiintiöjärjestelmällä; muistuttaa, että otsonikerrosta heikentäviä aineita koskevan Montrealin pöytäkirjan mukaisesti CFC-yhdisteiden tuotanto on ollut kiellettyä OECD-maissa vuodesta 1996 lähtien ja että kehitysmaissa tuotanto on laitonta vuodesta 2010 alkaen, C. ottaa huomioon, että vuonna 1996 maailmassa tuotettiin 240 000 tonnia CFC- yhdisteitä ja että tuotanto kasvoi 4 % vuodessa, D. on syvästi huolissaan tieteellisistä todisteista, joiden mukaan vuonna 2050 ihosyöpätapauksia on ennustettu olevan 25 % enemmän kuin vuonna 1980, vaikka nykyistä Montrealin pöytäkirjaa noudatettaisiin täydellisesti, E. pitää erityisen huolestuttavana julki tullutta 1 000 tonnin suuruisen CFC- yhdisteiden erän laitonta tuontia maahan vuonna 1996 väärän nimikkeen turvin sekä heinäkuussa 1997 tehtyä havaintoa 150 tonnin CFC-yhdisteiden erästä, ja katsoo, että tällainen maahantuonti tapahtuu lähinnä Kiinasta ja Venäjältä, F. ottaa huomioon, että Venäjän tuotantokapasiteetti on noin 140 000 tonnia vuodessa, mikä vastaa noin puolta maailman tuotannosta; ottaa huomioon, että arvioiden mukaan merkittävä määrä Venäjällä tuotettuja kloorihiilivetyjä salakuljetetaan vuosittain Eurooppaan ja Pohjois-Amerikkaan; Euroopan parlamentti, joka 1. Pitää myönteisenä UCLAF:in koordinoimaa kansallisten tulliviranomaisten ja komission välistä yhteistyötä, jonka ansiosta merkittävä otsonikerrokselle haitallisia CFC-tuotteita Kiinasta Euroopan unioniin tuonut laiton myyntiverkosto on purettu; 2. On kuitenkin huolissaan siitä, että yhteisön sääntöjä ei ole aina sovellettu täsmällisesti ja selkeästi, mikä näkyi Euroopan yhteisöjen ensimmäisen asteen tuomioistuimen äskettäin antamassa päätöksessä, jossa korostettiin sekä asianosaisen yhtiön että myös komission laiminlyöntejä; 3. Vaatii, että komission olisi ryhdyttävä mahdollisimman pian sanktioita edeltäviin oikeudellisiin toimiin näitä viime aikoina CFC-yhdisteillä kauppaa käyneitä asiakkaita vastaan ja että näihin toimiin ryhdytään järjestelmällisesti myös rikoksiin osallistuneita yhtiöitä kohtaan; 4. Vaatii komissiota käynnistämään arvioinnin CFC-yhdisteiden korvikkeiden (HCFC-yhdisteet) käytöstä, sillä niiden myynti näyttää olevan vähäistä, mikä saattaa osaltaan selittää CFC-yhdisteiden laitonta kauppaa, ja vaatii lisäksi arvioimaan näiden korvikkeiden vaikutusta kansalaisten terveyteen; 5. Vaatii komissiota olemaan äärimmäisen valppaana HCFC-yhdisteiden - joihin sovelletaan myös maahantuonti- ja tuotantokiintiöitä - käytön suhteen, jottei niistä tule uutta laittoman kaupan kohdetta, mikä vaarantaisi suunnitelman poistaa kyseiset yhdisteet täydellisesti vuoteen 2015 mennessä; 6. Pyytää komissiota harkitsemaan CFC-yhdisteiden myynnin ja käytön täydellistä kieltämistä ainoana tehokkaana keinona poistaa niiden kysyntä ja helpottaa valvontaa; pyytää komissiota vahvistamaan, että Euroopan unioni säilyttää jatkossakin uraauurtavan asemansa otsonikerroksen ohenemista ehkäistäessä, sekä näin ollen ehdottamaan CFC-yhdisteiden myynnin ja käyttämisen täydellistä kieltämistä Montrealissa 15. - 17. syyskuuta 1997 järjestettävässä konferenssissa; 7. Pyytää painokkaasti komissiota toimimaan yhteistyössä Yhdysvaltain ja muiden Montrealin pöytäkirjan allekirjoittajien kanssa, jotta CFC-yhdisteiden, HCFC- yhdisteiden ja metyylibromidin valmistamiskiellolle hyväksyttäisiin sama takaraja laittomasta kaupasta aiheutuvien vaarojen välttämiseksi; katsoo, että laiton kauppa johtaa epärehelliseen kilpailuun, joka saattaa CFC- yhdisteitä koskevia määräyksiä ja yhtenäismarkkinoiden sääntöjä noudattavat yhtiöt huonompaan asemaan; 8. Pitää tervetulleena Maailmanpankin aloitetta luoda rahasto, jolla autetaan Venäjää sulkemaan CFC:tä valmistavia tehtaita; panee pahoitellen merkille, että kehittyneet maat ovat tähän mennessä myöntäneet niukasti avustuksia; kannustaa komissiota vastaamaan myönteisesti tähän aloitteeseen, jota pidetään yhtenä ympäristön kannalta merkittävimmistä mahdollisuuksista vähentää asteittain maailman otsonikerrosta heikentäviä aineita; 9. Kehottaa puhemiestään välittämään tämän päätöslauselman komissiolle, neuvostolle, Venäjän ja Kiinan hallituksille sekä Montrealin pöytäkirjan allekirjoittajamaille.